Kaapse damme byna 90% volArgieffoto: Stad Kaapstad Die Kaap blyk weer Hollands te wees wat sy damvlakke betref ná onlangse reën in die Wes-Kaap. Volgens die Stad Kaapstad het die algehele kapasiteit van die damme wat water aan die Kaapse metro verskaf verlede week tot 88% gestyg. Dít vergeleke met 84% die vorige week. Die Kaap se damvlakke het verlede jaar dié tyd op 81,7% gestaan. “Die reën van die vorige weke het ŉ welkome hupstoot vir ons damme gebring. Die verdere herstel van ons [damvlakke] is baie bemoedigend, maar dit is belangrik om daarop te let dat die huidige kapasiteit nie net danksy reënval is nie, maar ook die volgehoue ​​vermindering in waterverbruik,” het Xanthea Limberg, burgemeesterskomiteelid vir water en afval, Maandag in ŉ verklaring gesê. Luidens die verklaring het waterverbruik wel verlede week met 19 miljoen liter per dag toegeneem, met ŉ gemiddelde verbruik van 661 miljoen liter per dag vergeleke met ŉ gemiddeld van 642 miljoen liter per dag die vorige week. Volgens Limberg sal ŉ besluit oor die metro se waterbeperkings vir die hidrologiese jaar 2020-’21 ná hersiening van die reënseisoen, wat op 31 Oktober eindig, geneem word. “Ons bedank ons ​​inwoners vir hul volgehoue ​​nakoming van die waterbeperkings, aangesien hierdie gesamentlike poging van Kapenaars ŉ belangrike rol speel in die feit dat ons damme vol is. Ons versoek inwoners wat ŉ beroep doen op die opheffing van beperkings om asseblief hierdie belangrike faktor in gedagte te hou,” het Limberg gesê.